สมหมายยังนิ่งต่ออายุคนิสร์‘เอ็กซิมแบงก์’
คลังทบทวนต่อวาระกรรมการผู้จัดการเอ็กซิมแบงก์
6 ต.ค. 2557

คลังทบทวนต่อวาระกรรมการผู้จัดการเอ็กซิมแบงก์
แหล่งข่าวจากกระทรวงการคลัง เปิดเผยว่า นายสมหมาย ภาษี รมว.คลัง ยังไม่เห็นชอบต่อวาระการทำงานวาระ 2 ให้กับนายคนิสร์ สุคนธมาน กรรมการผู้จัดการธนาคารเพื่อการส่งออกและนำเข้าแห่งประเทศไทย (เอ็กซิมแบงก์) ซึ่งจะครบการทำงานในวาระแรกในวันที่ 7 ต.ค.นี้ ทั้งนี้การแต่งตั้งผู้บริหารคลัง และผู้บริหารรัฐวิสาหกิจภายใต้สังกัดกระทรวงการคลัง นายสมหมายจะต้องหารือกับ ม.ร.ว.ปรีดิยาธร เทวกุล รองนายกรัฐมนตรีซึ่งดูแลด้านเศรษฐกิจ ให้เห็นชอบร่วมกันด้วย
อย่างไรก็ตาม ก่อนหน้านี้คณะกรรมการเอ็กซิมแบงก์ที่มีนายประสงค์พูนธเนศ อธิบดีกรมสรรพากร เป็นประธาน ตั้งแต่สมัยรัฐบาลยิ่งลักษณ์ ได้มีมติต่ออายุงานของนายคนิสร์ ให้ดำรงตำแหน่งกรรมการผู้จัดการในวาระที่ 2 อีก 4 ปี โดยเป็นการต่ออายุงานล่วงหน้านานถึง 6 เดือน และได้ส่งเรื่องให้กระทรวงการคลังเห็นชอบ แต่เกิดมีการเปลี่ยนแปลงทางการเมือง หลังจากนั้นได้ปรับเปลี่ยนคณะกรรมการ มีการตั้งนายนริศ ชัยสูตร อธิบดีกรมธนารักษ์ มาเป็นประธานเอ็กซิมแบงก์คนใหม่ ก็ยังคงปล่อยให้เป็นไปตามมติของคณะกรรมการชุดเดิม ทำให้เรื่องยังค้างไม่ได้รับการอนุมัติจากกระทรวงการคลังมาจนถึงปัจจุบัน
แหล่งข่าวเปิดเผยว่า หากในวันที่ 6 ต.ค.นี้ รมว.คลัง ยังไม่เห็นชอบต่อวาระให้นายคนิสร์ ทำให้นายนริศต้องเรียกประชุมคณะกรรมการเอ็กซิมแบงก์ด่วนเพื่อแต่งตั้งคนมารักษาการตำแหน่งกรรมการผู้จัดการเอ็กซิมแบงก์ชั่วคราว จนกว่ากระทรวงการคลังจะอนุมัติให้ต่อวาระการดำรงตำแหน่งให้กับนายคนิสร์
ด้าน นายนริศ กล่าวปฏิเสธจะให้ความเห็นเรื่องการต่อวาระของนายคนิสร์โดยระบุว่าเป็นการดำเนินการของคณะกรรมการชุดเก่า ไม่เกี่ยวกับคณะกรรมการชุดใหม่ ขึ้นอยู่กับการพิจารณาของกระทรวงการคลัง ในฐานะประธานยังไม่สามารถบอกได้ว่าจะดำเนินการแก้ไขเรื่องนี้อย่างไร ขณะที่นายคนิสร์ กล่าวว่าไม่รู้เรื่องการต่อวาระและไม่มีความเห็นในเรื่องนี้
แหล่งข่าวจากกระทรวงการคลังเปิดเผยว่า ในสัปดาห์นี้ทางสำนักงานคณะกรรมการนโยบายรัฐวิสาหกิจจะทำหนังสือถึงนายเกริก วณิกกุล ประธานธนาคารอาคารสงเคราะห์ (ธอส.) ให้ดำเนินการตรวจสอบเรื่องร้องเรียนนางอังคณาปิลันธน์โอวาท ไชยมนัส กรรมการผู้จัดการ ธอส. เรื่องการบริหารงานไม่เหมาะสมมีการตั้งลูกเข้ามาทำงานและได้เลื่อนตำแหน่งอย่างรวดเร็ว มีการตั้งน้องชายมาเป็นที่ปรึกษา และคนใกล้ชิดอีกหลายคนมาดำรงตำแหน่งสำคัญ โดยให้ดำเนินการตรวจสอบและรายงานกลับให้กระทรวงการคลังเป็นการเร่งด่วน
นายสมหมาย กล่าวว่า การประชุมคณะรัฐมนตรี (ครม.) พล.อ.ประยุทธ์ จันทร์โอชา นายกรัฐมนตรี ได้กำชับหลายครั้งให้รัฐมนตรีทุกคนเข้มงวดเรื่องร้องเรียนการทุจริตในหน่วยงานต่างๆ ในสังกัดที่ดูแลอย่างเข้มงวดและจริงจังโดยนายกรัฐมนตรีได้กำชับเรื่องนี้ในที่ประชุมหลายครั้ง